
SAISTOŠIE NOTEIKUMI
Rīgā

	(prot. Nr., §     )




Rīgas valstspilsētas centralizēto ūdensapgādes un kanalizācijas sistēmu  
ekspluatācijas, lietošanas un aizsardzības saistošie noteikumi

Izdoti saskaņā ar Ūdenssaimniecības pakalpojumu likuma 6. panta ceturtās daļas 1., 2. un 4. punktu un Pašvaldību likuma 45. panta otrās daļas 1. punktu 

1. Vispārīgie jautājumi
1. Saistošie noteikumi (turpmāk – noteikumi) nosaka:
1.1. kārtību, kādā ūdensvada vai kanalizācijas tīkli un būves tiek pievienoti centralizētajai ūdensapgādes sistēmai vai centralizētajai kanalizācijas sistēmai;
1.2. centralizētās ūdensapgādes sistēmas un centralizētās kanalizācijas sistēmas ekspluatācijas, lietošanas un aizsardzības prasības;
1.3. brīvkrānu izmantošanas kārtību.
2. Noteikumos lietotie termini:
2.1. avārija – ūdensvada vai kanalizācijas tīklu vai inženierbūvju bojājums, kura rezultātā ūdensapgādes vai kanalizācijas sistēmas daļu nav iespējams ekspluatēt atbilstoši paredzētajam mērķim, tiek apdraudēta vai var rasties apdraudējums ūdensapgādes vai kanalizācijas sistēmas drošībai;
2.2. brīvkrāns – sabiedriska ūdens patēriņa ierīce, kura pievienota centralizētajai ūdensapgādes sistēmai un izvietota Rīgas valstspilsētas pašvaldības īpašumā vai valdījumā esošajā nekustamajā īpašumā;
2.3. ielas ūdensvada vai kanalizācijas tīkls – pakalpojuma sniedzēja īpašumā esošs ūdensvada vai kanalizācijas tīkls ielas sarkano līniju robežās, neieskaitot ūdensvada  pievadus vai kanalizācijas tīkla atzarus;
2.4. kanalizācijas tīkls – ārējo cauruļvadu, veidgabalu, skataku, armatūras, aprīkojuma, iekārtu un ierīču kopums notekūdeņu novadīšanas pakalpojumu sniegšanai;
2.5. kontrolaka – pirmā kanalizācijas skataka virzienā no pievienojuma vietas ielas kanalizācijas tīklam, kas atrodas aiz kanalizācijas atzara;
2.6. komercuzskaites mēraparāta mezgla skataka – skataka, kurā ir paredzēta komercuzskaites mēraparāta mezgla izvietošanai; 
2.7. kvartāla tīkls –ūdensvada vai kanalizācijas tīkls no pievienojuma vietas ielas ūdensvada vai kanalizācijas tīklam līdz objekta ūdensvada ievada vai kanalizācijas tīkla izvada pievienojuma vietai tālākajam daudzdzīvokļu mājas atzarojumam, kas atrodas ārpus ielas sarkanajām līnijām, un, kam pievienoti divu vai vairāku daudzdzīvokļu māju ūdensvada vai kanalizācijas tīkli;
2.8. objekts – nekustamais īpašums, kas ir pieslēgts vai kuru plānots pieslēgt centralizētajai ūdensapgādes vai kanalizācijas sistēmai;
[bookmark: _Hlk216960718]2.9. objekta īpašnieks – persona, kura atbilst Nekustamā īpašuma valsts kadastra likumā noteiktajam īpašnieka jēdzienam;
2.10. objekta valdītājs – persona, kura atbilst Nekustamā īpašuma valsts kadastra likumā noteiktajam tiesiskā valdītāja jēdzienam, kā arī publiskas personas iestāde vai publiskas personas kapitālsabiedrība, kuras valdījumā atrodas publiskas personas īpašumā esošs objekts;
2.11. pakalpojumu lietotājs – objekta īpašnieks vai valdītājs, kurš saņem noteikta veida sabiedriskos ūdenssaimniecības pakalpojumus, pamatojoties uz noslēgtu līgumu par sabiedrisko ūdenssaimniecības pakalpojumus sniegšanu Rīgas valstspilsētas pašvaldības administratīvajā teritorijā;
2.12. pakalpojumu lietotāja tīkls – ūdensvada vai kanalizācijas tīkli, sākot ar  pievienojuma punktu ielas vai kvartāla ūdensvada vai kanalizācijas tīkliem un beidzot ar pēdējo divu objektu ievadu vai izvadu pievienojuma punktu, kas atrodas ārpus sarkanajām līnijām, un, kuram pievienoti divu vai vairāku objektu ūdensapgādes vai kanalizācijas tīkli, kas nav nodoti pakalpojumu sniedzēja īpašumā, valdījumā vai bezatlīdzības lietošanā (turējumā);
2.13. pakalpojumu sniedzējs – persona, kura sniedz sabiedriskos ūdenssaimniecības pakalpojumus Rīgas valstspilsētā, pamatojoties uz noslēgtu pakalpojumu līgumu;
[bookmark: _Hlk178846082]2.14. ūdensvada ievads vai kanalizācijas tīkla izvads –pakalpojumu lietotāja īpašumā vai valdījumā esoša ūdenssaimniecības sistēmas daļa, kas nodrošina pakalpojumu lietotāju ar ūdensapgādi no centralizētās ūdensapgādes sistēmas vai notekūdeņu novadīšanu uz centralizēto kanalizācijas sistēmu no piederības robežas līdz ēkas ārējai sienai vai  līdz ārpus ēkas esošai ūdens patēriņa ierīcei (laistīšanas krāns, strūklaka u.c.); 
2.15. ūdensvada pievads vai kanalizācijas tīkla atzars –pakalpojumu sniedzēja īpašumā vai valdījumā esoša ūdenssaimniecības sistēmas daļa, kas nodrošina pakalpojumu lietotāju ar ūdenssaimniecības pakalpojumiem no ielas vai kvartāla ūdensvada vai kanalizācijas tīkla līdz piederības robežai;
2.16. ūdensvada tīkls – ārējo cauruļvadu, veidgabalu, armatūras, aku, aprīkojuma, iekārtu, ierīču un norādes zīmju kopums ūdensapgādes pakalpojumu sniegšanai;
2.17. daudzdzīvokļu māja — dzīvojamā māja, kurā saskaņā ar kadastrālās uzmērīšanas lietu ir vairāk nekā 3 telpu grupas (dzīvoklis, mākslinieka darbnīca vai nedzīvojamās telpas), un tai piederīgas citas ēkas (būves).
3. Centralizēto ūdensapgādes un kanalizācijas sistēmu veido šādi ārējie ūdensvada un kanalizācijas tīkli un būves, ja tie ir pakalpojumu sniedzēja īpašumā, valdījumā, vai turējumā:
3.1. ūdens ieguves, sagatavošanas, uzglabāšanas un pārsūknēšanas inženierbūves un iekārtas;
3.2. ielas ūdensvada tīkli un to pievadi līdz komercuzskaites mēraparāta mezgla skatakas ārējai sienai (tostarp arī ielas sarkano līniju robežās), kas atrodas ne tālāk kā 2 metrus aiz ielas sarkanās līnijas virzienā no pieslēguma vietas pie ielas ūdensvada tīkla, bet, ja tādas nav vai tā atrodas tālāk nekā 2 metrus aiz ielas sarkanās līnijas virzienā no pieslēguma vietas pie ielas ūdensvada tīkla, – līdz pirmā zemesgabala robežai vai ielas sarkanai līnijai, ja tā ir tuvāk ielas ūdensvada tīklam nekā zemes gabala robeža, vai ēkas ārējai sienai, ja tā sakrīt ar zemesgabala robežu;
3.3. starp ēkām un būvēm izvietotie ūdensvada cauruļvadi ar vismaz 50 milimetru iekšējo diametru, bez ievadiem;
3.4. kvartāla ūdensvada tīkli bez ievadiem, bet ieskaitot noslēgarmatūru pirms ievadiem kvartāla tīkla pusē;
3.5. notekūdeņu attīrīšanas, apstrādes, uzglabāšanas un pārsūknēšanas būves un iekārtas, avārijas izplūdes un pārplūdes;
3.6. ielas kanalizācijas tīkli un to atzari līdz kontrolakas ārējai sienai (tostarp ielas sarkano līniju robežās), kas atrodas ne tālāk kā 2 metrus aiz ielas sarkanās līnijas virzienā no pieslēguma vietas pie ielas tīkla, bet, ja tādas nav vai tā atrodas tālāk nekā 2 metrus aiz ielas sarkanās līnijas virzienā no pieslēguma vietas pie ielas tīkla, vai, ja tā atrodas ēkā – līdz pirmā zemesgabala robežai, vai ielas sarkanai līnijai, ja tā ir tuvāk ielas kanalizācijas tīklam nekā zemes gabala robeža, vai līdz ēkas ārējai sienai, ja kontrolaka atrodas ēkā vai tā sakrīt ar zemesgabala robežu, bet izņemot pievadus, kas paredzēti lietus notekūdeņu novadīšanai vai drenāžai;
3.7. kvartāla kanalizācijas tīkli bez kanalizācijas izvadiem un ārējie kanalizācijas tīkli atbilstoši spēkā esošajam Latvijas būvnormatīvam par ēku iekšējo ūdensvadu un kanalizāciju (LBN 221-15 "Ēku iekšējais ūdensvads un kanalizācija" 5. punkts).
4. Pakalpojumu sniedzējs nosaka un savā tīmekļvietnē publicē:
4.1. tehnisko noteikumu pieprasījuma veidlapu, kuras aizpildīšana tehnisko noteikumu pieprasītājam ir obligāta, un pieprasījumam pievienojamo dokumentu sarakstu; 
4.2. būvprojekta izstrādāšanas vadlīnijas par objekta ūdensvada vai kanalizācijas tīklu pievienošanu centralizētajai ūdensapgādes vai kanalizācijas sistēmai;
4.3. prasības komercuzskaites mēraparāta mezglam;
4.4. būvprojekta saskaņojuma pieprasījuma veidlapu;
4.5. rakšanas darbu centralizētās ūdensapgādes vai kanalizācijas sistēmas aizsargjoslā atļaujas pieprasījuma veidlapu, pieprasījumam pievienojamo dokumentu sarakstu un atļaujas saņemšanas kārtību;
4.6. atzinuma par ūdensvada un kanalizācijas tīklu vai par citu inženierbūvju gatavību ekspluatācijai pieprasījuma veidlapas un pieprasījumam pievienojamo dokumentu sarakstu;
4.7. prasības centralizēto ūdensapgādes un kanalizācijas sistēmu izbūvei pielietojamiem būvizstrādājumiem un būvēm;
4.8. prasības centralizētās ūdensapgādes un kanalizācijas sistēmas ārējo tīklu un būvju tipveida tehniskiem risinājumiem.
5. Tehnisko noteikumu pieprasītājam veidlapas aizpildīšana un pakalpojumu sniedzējam nepieciešamās informācijas sniegšana pilnā apmērā ir obligāta. 

2. Kārtība ūdensvada vai kanalizācijas tīklu un būvju pievienošanai centralizētajai ūdensapgādes vai kanalizācijas sistēmai un nodošanai pakalpojumu sniedzējam
2.1. Vispārīgās prasības. 
6. Objekta pievienošana centralizētajai ūdensapgādes un/vai kanalizācijas sistēmai ir obligāta, veicot jaunas būves (izņemot palīgēkas) būvniecību, kurā paredzēta ūdens lietošana, ja līdz zemesgabala robežai ir izbūvēts ūdensvada pievads vai kanalizācijas tīkla atzars.
7. Centralizētajai ūdensapgādes vai kanalizācijas sistēmai var tikt pievienoti nekustamā īpašuma ūdensvada ievadi un/vai kanalizācijas tīkla izvadi.
8. Objekta ūdensvada vai kanalizācijas tīklu un būvju pievienošanai centralizētajai ūdensapgādes vai kanalizācijas sistēmai būvniecības ierosinātājs, atbilstoši pakalpojumu sniedzēja izsniegtajiem tehniskajiem noteikumiem, izstrādā būvniecību regulējošajos normatīvajos aktos noteikto būvprojektu.
[bookmark: _Hlk179208915][bookmark: _Hlk179271979]9. Ja objekta ūdensvada vai kanalizācijas tīklu un būvju pievienošanai centralizētajai ūdensapgādes vai kanalizācijas sistēmai vai arī ielas izbūves vai pārbūves, vai seguma atjaunošanas darbu ietvaros nepieciešams izbūvēt, pārbūvēt vai atjaunot centralizēto ūdensapgādes vai kanalizācijas sistēmu, pakalpojumu sniedzējs norāda to tehniskajos noteikumos un to organizē, tajā skaitā nosaka gadījumus un kārtību, kādā to veic pakalpojumu sniedzējs par nekustamā īpašuma īpašnieka  līdzekļiem.
[bookmark: _Hlk179207837][bookmark: _Hlk179209255]10. Par noteikumu 9. punktā minētās centralizētās ūdensapgādes vai kanalizācijas sistēmas izbūvi, pārbūvi vai atjaunošanu ar pakalpojumu sniedzēju noslēdzams līgums, kurā tiek noteikta būvniecības kārtība, pušu tiesības un pienākumi, ja pakalpojumu sniedzējs nav vienlaicīgi pasūtītājs. Ja pakalpojumu sniedzējs un būvniecības ierosinātājs ir vienojušies, ka pasūtītājs ir pakalpojumu sniedzējs, būvniecības ierosinātājs samaksā pakalpojumu sniedzējam būvdarbu veikšanai nepieciešamos finanšu līdzekļus pilnā apmērā pirms būvdarbu līguma noslēgšanas. 
11. Astoņu gadu laikā pēc tīklu nodošanas ekspluatācijā  citu objektu īpašnieki vai valdītāji īpašumā esošos vai projektējamos ūdensvada vai kanalizācijas tīklus var pievienot centralizētajai ūdensapgādes vai kanalizācijas sistēmai, kuras jaunā būvniecība veikta šo noteikumu 10. punktā paredzētajā kārtībā, pirms pievienošanās samaksājot pakalpojumu sniedzējam pieslēguma ierīkošanas maksu, kas atbilst faktiskajām būvdarbu izmaksām un konkrētam objektam pieprasītajam ūdens vai notekūdeņu daudzumam. Šajā gadījumā pakalpojumu sniedzējs saņemto pieslēguma ierīkošanas maksu atmaksā būvniecības ierosinātājam, par kura līdzekļiem tika veikta centralizētās ūdensapgādes vai kanalizācijas sistēmas izbūve.
12. Noteikumu 10. punktu var nepiemērot, ja objekta ūdensvada vai kanalizācijas tīklu un būvju pievienošanai centralizētajai ūdensapgādes vai kanalizācijas sistēmai nepieciešams izbūvēt vai pārbūvēt ūdensvada pievadu vai kanalizācijas atzaru no ielas ūdensvada vai kanalizācijas tīkla līdz piederības robežai.
13.  Noteikumu 12. punktā paredzētajā kārtībā veiktie ūdensvada pievadu vai kanalizācijas atzaru izbūves vai pārbūves darbi uzskatāmi par centralizētās ūdensapgādes vai kanalizācijas sistēmas pārbūvi, un pēc būvdarbu pabeigšanas un būvdarbu rezultātā radītās inženierbūves nodošanas ekspluatācijā minētie pievadi un atzari ir pakalpojumu sniedzēja īpašums.
14. Objekta ūdensvada vai kanalizācijas tīklus un būves, kuras atbilst noteikumu 3.1. - 3.7. apakšpunktam, bet nav pakalpojumu sniedzēja īpašums, ir tiesības nodot pakalpojumu sniedzējam vai pievienot centralizētajai ūdensapgādes vai kanalizācijas sistēmai, nododot tīklus kā cauruļvadu kopumu un inženierbūves bez atlīdzības pakalpojumu sniedzēja īpašumā. 
 15. Pakalpojumu sniedzēja īpašumā un lietošanā nav nododami:
15.1. ēku un būvju iekšējie ūdensvada un kanalizācijas tīkli;
15.2. ēkās vai būvēs iebūvētās ūdens spiediena paaugstināšanas stacijas;
15.3. ārpus ielu sarkano līniju robežām esošie ūdensvada tīkli, kas izbūvēti būvdarbu vajadzībām uz būvdarbu laiku un neatbilst Latvijas būvnormatīvā par ūdensapgādes būvēm noteiktajām prasībām;
15.4. starp ēkām un būvēm izvietotie ūdensvada cauruļvadu atsevišķi posmi;
15.5. lietus notekūdeņu kanalizācijas sistēmas;
15.6. lokālās notekūdeņu attīrīšanas ietaises;
15.7. kanalizācijas sūkņu stacijas, kuru spiedvada iekšējais diametrs ir mazāks par 95 milimetriem un kuras nenodrošina kanalizācijas notekūdeņu novadīšanu no daudzdzīvokļu dzīvojamām mājām;
15.8. kvartāla ūdensvada un kanalizācijas tīkli, ja nav nodrošināta netraucētas piekļuves iespēja ekspluatācijas, remontu un uzturēšanas vajadzībām pakalpojumu sniedzēja tehnikai.
16. Pakalpojumu sniedzējs pieņem īpašumā  noteikumu 14. punktā minētos tīklus vai būves, ja tās nav avārijas stāvoklī un izbūvētas atbilstoši Latvijas būvnormatīviem.
17. Ierosinot  noteikumu 14. punktā minēto tīklu un būvju nodošanu pakalpojuma sniedzēja īpašumā, attiecīgo tīklu un būvju īpašnieks iesniedz pakalpojumu sniedzējam:
17.1. dokumentu, kas apliecina iesniedzēja īpašuma tiesības uz ūdensvada vai kanalizācijas tīkliem un būvēm, ja publiskajās datubāzēs nevar noskaidrot šo tīklu vai būvju īpašnieku;
17.2. būvprojektu, ja pakalpojumu sniedzēja rīcībā nav akceptētā būvprojekta;
17.3. kanalizācijas sūkņu stacijai:
17.3.1. saskaņā ar Latvijas būvnormatīvu par būvju tehnisko apsekošanu ne agrāk kā sešus mēnešus pirms iesniegšanas dienas sagatavotu būves tehniskās apsekošanas atzinumu;
17.3.2. informāciju par sūkņu ražotāju, ekspluatācijas uzsākšanas laiku, veiktajām tehniskajām apkopēm ekspluatācijas laikā;
17.4. ūdensvada vai kanalizācijas tīklu izpildmērījumu ar tehniskajiem rādītājiem – izbūves gadu, tīklu atzīmēm, materiālu, diametru, garumiem PDF formātā (mērogs 1:500 vai 1:250), bet, ja izpildmērījums veikts pēc 2005. gada 1. janvāra .DWG vai .DGN digitālajā faila formātā atbilstoši ūdensvada vai kanalizācijas tīklu izbūves laikā spēkā esošajai Latvijas augstumu sistēmai, neietverot tajā citas komunikācijas;
[bookmark: _Hlk221700684]17.5. ne agrāk kā divpadsmit mēnešus pirms iesniegšanas dienas izgatavotu ūdensvada vai kanalizācijas tīklu aizsargjoslu teritorijas topogrāfisko plānu ar uzrādītām apakšzemes inženierkomunikācijām (mērogs 1:500) digitālajā .DWG vai .DGN faila formātā;
17.6. informāciju par ūdensvada tīkla vai kanalizācijas spiedvada hidrauliskās pārbaudes, kas veikta ne agrāk kā sešus mēnešus pirms iesniegšanas dienas saskaņā ar Latvijas standarta par prasībām sistēmām un to komponentēm ārpus ēkām noteikumiem, rezultātiem. Hidrauliskā pārbaude veicama pakalpojumu sniedzēja pārstāvja klātbūtnē;
17.7. pašteces kanalizācijas cauruļvada vizuālās televīzijas inspekcijas, kas veikta ne agrāk kā sešus mēnešus pirms iesniegšanas, atskaiti. Cauruļvada vizuālā televīzijas inspekcija veicama pakalpojumu sniedzēja pārstāvja klātbūtnē.
18. Pakalpojumu sniedzējam lēmuma pieņemšanai par  noteikumu 14. punktā minēto tīklu un būvju pārņemšanu īpašumā ir tiesības pieprasīt to īpašniekam visu nepieciešamo informāciju.
19. Ja pakalpojumu sniedzējs pieņem īpašumā  noteikumu 14. punktā minētos tīklus un būves, tiek parakstīts akts par tīklu un būvju nodošanu un pieņemšanu īpašumā.
20.  Noteikumu 19. punktā minētajā gadījumā ūdensvada un kanalizācijas tīklu un būvju īpašniekam līdz akta parakstīšanai jānodrošina pakalpojumu sniedzējam nododamo ūdensvada un kanalizācijas tīklu aizsargjoslu reģistrēšana vai aktualizācija normatīvajos aktos noteiktā kārtībā.
21. Pakalpojumu sniedzējs ir tiesīgs atļaut pievienot objekta ūdensvada vai kanalizācijas tīklus un būves pie jau esošiem pakalpojumu lietotāja ūdensvada vai kanalizācijas tīkliem, ja:
21.1. pievienošana ir saskaņota ar pakalpojumu lietotāju un objektos ir nodrošināta atsevišķa ūdens patēriņa un kanalizācijas notekūdeņu apjoma uzskaite;
21.2. pievienošana nepasliktina sabiedrisko ūdenssaimniecības pakalpojumu sniegšanu citiem pakalpojumu lietotājiem.
22. Objekta īpašnieks vai valdītājs, kurš vēlas pievienot objekta ūdensvada vai kanalizācijas tīklus vai būves pakalpojumu lietotāja ūdensvada vai kanalizācijas tīkliem, no pakalpojumu sniedzēja pieprasa un saņem pieslēgšanās tehniskos noteikumus. Papildus citos normatīvajos aktos noteiktajiem dokumentiem šādu tehnisko noteikumu pieprasījumam jāpievieno dokuments, kas apliecina pakalpojumu lietotāja piekrišanu pieslēguma izbūvei.
[bookmark: _Hlk182558996]2.2. Prasības būvprojektu izstrādei
23. Noteikumu 4.2. apakšpunktā minētās vadlīnijas un noteikumu 4.7. apakšpunktā minētās prasības ir saistošas centralizētās ūdensapgādes un kanalizācijas sistēmas tīklu un pieslēgumu projektēšanā.
24. Pakalpojumu sniedzējs nosaka papildus tehniskās prasības ūdensvada un kanalizācijas tīklu izbūves, pārbūves un atjaunošanas projektēšanai, kas pēc nodošanas ekspluatācijā nododami pakalpojumu sniedzēja īpašumā.
25. Būvprojektā, kas izstrādāts objekta pievienošanai centralizētajai ūdensapgādes vai kanalizācijas sistēmai, jānorāda:
25.1. plānotos maksimālos ūdens patēriņus saimnieciskām, ražošanas, iekšējās un/vai ārējās ugunsdzēsības vajadzībām, notekūdeņu apjomus (l/s, m3/h, m3/dnn) vispārīgo rādītāju lapā, iekļaujot arī aprēķinu izejas datus (lietotāju skaitu, atbilstoši patērētāja tipam saskaņā ar spēkā esošo Latvijas būvnormatīvu ēku iekšējam ūdensvadam un kanalizācijai (LBN 221-15 "Ēku iekšējais ūdensvads un kanalizācija" 3.daļa un 4. pielikums);
25.2. no kura ūdensapgādes avota un kādā veidā tiks nodrošināts plānotais ūdens patēriņš ugunsdzēsības vajadzībām atbilstoši tehnisko noteikumu prasībām skaidrojošajā aprakstā; 
25.3. visus būvdarbu veikšanai nepieciešamos tehniskos risinājumus pietiekamā detalizācijas pakāpē atbilstoši labai profesionālai praksei grafiskajā daļā;
25.4. projektēto tīklu pieņemtos apzīmējumus un to atšifrējumus, tai skaitā atsevišķus apzīmējumus projektētiem tīkliem, kas uznesti no cita būvprojekta, norādot informāciju par tā izstrādes datumu, nosaukumu, objekta adresi un atbildīgo būvspeciālistu vai būvkomersantu.

26. Paredzot jaunus daudzdzīvokļu dzīvojamo māju pieslēgumus centralizētas ūdensapgādes vai kanalizācijas sistēmai, vai esošo pieslēgumu pārbūvi, katrai daudzdzīvokļu dzīvojamai mājai jāparedz neatkarīgs pieslēgums centralizētajai sistēmai, nepieciešamības gadījumā paredzot kvartāla tīkla izbūvi, ja pakalpojumu sniedzēja tehniskajos noteikumos nav noteikts citādi.
27. Būvprojektā daudzdzīvokļu dzīvojamo māju pieslēgumu izbūvei vai pārbūvei ar centralizētās ūdensapgādes un kanalizācijas sistēmas ielas tīklu izbūvi jāparedz tehniskie risinājumi līdz piederības robežai, bet ar centralizētās ūdensapgādes un kanalizācijas sistēmas kvartāla tīklu izbūvi jāparedz tehniskie risinājumi, paredzot pievadus/atzarus vismaz kvartāla tīklu aizsargjoslu platumā.
28. Paredzot centralizētās ūdensapgādes vai kanalizācijas .sistēmas posmu pārbūvi viena kvartāla ietvaros, jaunam cauruļvadam jāparedz tādu pašu iekšējo diametru un materiālu, kāds ir esošajam, ja pakalpojumu sniedzēja tehniskajos noteikumos nav noteikts citādi.
29. Paredzot vienu pievadu sabiedriski nozīmīgām ēkām (ārstniecības, izglītības, u.c.), kurām nodrošināma nepārtraukta ūdens piegāde, jāparedz divu ķīļveida atloku noslēgarmatūra uz ielas ūdensvada katrā pusē pievada pievienojuma vietai.
30. Projektējot ūdensvada pievada izbūvi vai pārbūvi, jāparedz noslēgarmatūras uzstādīšana maksimāli tuvu ielas vai kvartāla ūdensvada tīklam.
31. Projektējot ūdensvada pievadu izbūvi, jāparedz šādi pievienojuma veidi ielas ūdensvada tīklam:
31.1. ūdensvada pievadam līdz DN 50mm jāparedz pievienojums ielas ūdensvada cauruļvadam ar sedlu. Ielas tīkla polietilēna cauruļvadiem izmantojami elektrometināmie sedlu savienojumi un ielas tīkla metāla cauruļvadiem DN 100 mm, pieslēgums ar sedlu savienojumu veicams ar pievadu līdz DN 40 mm;
31.2. ūdensvada pievadam lielākam par DN 50mm jāparedz pievienojums ielas ūdensvada cauruļvadam ar trejgabalu.
32. Projektējamiem ūdensvada pievadiem un atzariem jāparedz inženiertīklu perpendikulāra šķērsošanās, ja pakalpojumu sniedzēja tehniskajos noteikumos nav noteikts citādi.
33. Aizliegts paredzēt noslēgarmatūru uz ūdensvada ievada starp komercuzskaites mēraparāta mezglu un noslēgarmatūru uz ūdensvada pievada.
34. Komercuzskaites mēraparāta mezgla izbūve jāparedz uz piederības robežas aiz ielas sarkanās līnijas skatakā vai arī ārpus piederības robežas, izvietojot to uzreiz aiz ēkas ārējās sienas tehniskajā telpā vai citā ar pakalpojumu sniedzēju saskaņotā vietā.
35. Komercuzskaites mēraparāta mezglu aizliegts paredzēt izvietot vietās, kur pakalpojumu sniedzējam nav brīvas piekļuves komercuzskaites mēraparātam, tajā skaitā nišās vai tiešā sanitārtehnisko ierīču, apkures un citu iekārtu tuvumā.
36. Komercuzskaites mēraparāta mezgla skatakas izvietojumu jāparedz aiz ūdensvada pievada virzienā no pieslēguma vietas ielas vadam aiz sarkanās līnijas 1,50 - 2,00 metru attālumā, ja pakalpojumu sniedzēja tehniskajos noteikumos nav noteikts citādi.
37. Pakalpojumu lietotāja komercuzskaites mēraparāta mezglā var paredzēt izvietot vairākus komercuzskaites mēraparātus, tajā skaitā komercuzskaites mēraparātu laistīšanas vajadzībām, kā arī blakuslietotāja patērētā ūdens uzskaitei nepieciešamo komercuzskaites mēraparātu vai cita pakalpojumu lietotāja patērētā ūdens uzskaitei nepieciešamo komercuzskaites mēraparātu, ja tas noteikts pakalpojumu sniedzēja tehniskajos noteikumos. 
38. Projektējot kanalizācijas tīklu un būves, jāparedz šķirtsistēmas vai daļējās šķirtsistēmas.
39. Paredzot kanalizācijas tīkla pieslēgumu pie jau esošas kanalizācijas skatakas (kameras), būvspeciālistam jāveic tās apsekošana un uzmērījumi, lai noskaidrotu tās konstrukcijas un elementu izmērus un piesaistes, tajā skaitā iekšējo diametru, lūkas, kāpšļu un iebūvēto cauruļvadu, plauktiņu, platformu, krītcauruļu un citu konstrukciju izmērus, piesaistes, un jāveic fotofiksācijas, kas pievienojamas būvprojektam, un uzmērījumi un konstrukcijas elementi jāattēlo pieslēguma mezgla risinājumā (virsskatā un griezumā).
40. Paredzot centralizētās kanalizācijas sistēmas pašteces tīklu izbūvi ar beztranšejas metodi, jāparedz vienīgi tādu iekārtu izmantošana, kuras nodrošina tīklu izbūvi ar vienmērīgu slīpumu.
41. Aizliegts paredzēt pievienot centralizētajai kanalizācijas sistēmai pakalpojumu lietotāja spiedkanalizāciju bez spiediena dzēšanas akas.
42. Paredzot objektā esošu būvju pieslēgumu centralizētajai ūdensapgādes un kanalizācijas sistēmai jāparedz:
42.1. visu esošo un paredzamo sanitārtehnisko iekārtu pievienošana centralizētajai kanalizācijas sistēmai, tos atvienojot no vietējās kanalizācijas sistēmas;
42.2.  komercuzskaites mēraparāta mezgla izbūve uz ūdensvada pēc iespējas tuvāk sūknim, ja ūdensapgāde paredzama no vietējā ūdens avota.
43. Kanalizācijas kontrolakas izvietojumu jāparedz aiz kanalizācijas atzara virzienā no pieslēguma vietas ielas vadam aiz sarkanās līnijas 1,50 - 2,00 metru attālumā, ja pakalpojumu sniedzēja tehniskajos noteikumos nav noteikts citādi.
44. Ugunsdzēsības hidranti jāparedz virszemes izpildījumā ar atbilstošu tehnisko risinājumu tā aizsardzībai bojāšanas pamatotu risku gadījumā, ja pakalpojumu sniedzēja tehniskajos noteikumos nav noteikts citādi.
45. Ja pakalpojumu sniedzējam saskaņošanai iesniegtā būvprojekta sastāvdaļu, rasējumu detalizācijas pakāpe vai pievienotā informācija nav pietiekoša, lai izprastu tehniskos risinājumus vai izvērtētu to atbilstību būvniecības normatīviem un pakalpojuma sniedzēja izsniegtajiem tehniskajiem noteikumiem vai pienākumiem sabiedrisko pakalpojumu nodrošināšanai, pakalpojumu sniedzējs ir tiesīgs pieprasīt iesniegt papildinājumus (detalizēti ūdens patēriņa aprēķini, plāni, garenprofili, mezglu detalizācijas, iekšējo tīklu shēmas).
46. Ja pakalpojumu sniedzējs saskaņošanai iesniegtajā būvprojektā konstatē neatbilstības pakalpojumu sniedzēja izsniegtajiem tehniskajiem noteikumiem vai pienākumiem sabiedrisko pakalpojumu nodrošināšanai, pakalpojumu sniedzējs  informē būvprojekta iesniedzēju un būvniecības ierosinātāju.
2.3. Prasības būvdarbu veikšanai
47. Būvdarbu veicējam jāprecizē pirms būvdarbu uzsākšanas pakalpojumu lietotāja tīkla un būvju pievienošanai pie centralizētās ūdensapgādes un kanalizācijas sistēmas esošo centralizētās ūdensapgādes un kanalizācijas sistēmas cauruļvadu izvietojums (augstuma atzīmes) dabā uz vietas, un būvdarbi jāuzsāk, sākot ar pieslēguma vietu pie centralizētās ūdensapgādes vai kanalizācijas sistēmas, ja veicama pieslēgumu pārbūve.
[bookmark: _Hlk215654242]48. Centralizētās ūdensapgādes vai kanalizācijas sistēmas posmu pārbūve veicama darba zonā, kas ir būvprojektā paredzētajās seguma izbūves vai pārbūves darbu robežās un papildus 5 metru attālumā no pārbūvējamā cietā seguma. 
49. Ja objektā ir pārtraukta ūdensapgāde un demontēts komercuzskaites mēraparāts, bet pakalpojumu lietotājs vēlas atjaunot ūdensapgādi, un iepriekš uzstādītais komercuzskaites mēraparāta diametrs nevar nodrošināt pakalpojumu lietotājam nepieciešamā ūdens daudzuma uzskaiti atbilstoši Latvijas būvnormatīviem un mēraparāta ražotāja prasībām, pakalpojumu lietotājs, saskaņojot ar pakalpojumu sniedzēju, par saviem līdzekļiem nodrošina komercuzskaites mēraparāta mezgla pārbūves tehniskā risinājuma izstrādi un pārbūves darbus.
50. Objekta īpašniekam vai valdītājam, kurš vēlas pievienot objekta ūdensvada vai kanalizācijas tīklus vai būves pakalpojumu lietotāja ūdensvada vai kanalizācijas tīkliem, izbūvējot pieslēgumu pakalpojumu lietotāja ūdensvada vai kanalizācijas tīkliem, jāievēro tehnisko noteikumu prasības. Papildus citos normatīvajos aktos  noteiktajiem dokumentiem  šādu  tehnisko noteikumu  pieprasījumam jāpievieno dokuments, kas apliecina, ka attiecīgs pakalpojuma lietotājs neiebilst šāda pieslēguma izbūvei.
51. Pēc objekta ūdensvada vai kanalizācijas tīklu un būvju pievienošanas centralizētajai ūdensapgādes vai kanalizācijas sistēmai būvdarbu pabeigšanas būvniecības ierosinātājs nodrošina izpildīto darbu uzrādīšanu pakalpojumu sniedzēja pārstāvim atvērtā būvbedrē.
52. Pēc centralizētās ūdensapgādes sistēmas būvdarbu pabeigšanas būvniecības ierosinātājs par saviem līdzekļiem veic no jauna izbūvēto ūdensvada tīklu:
52.1. hidraulisko pārbaudi atbilstoši Latvijas valsts standartu prasībām pakalpojumu sniedzēja pārstāvja klātbūtnē;
52.2. dezinfekciju un skalošanu atbilstoši Latvijas būvnormatīva par ūdensapgādes būvēm prasībām;
52.3. ūdens parauga testēšanu akreditētā laboratorijā;
52.4. novietojuma uzmērīšanu.
53. Pēc centralizētās kanalizācijas sistēmas būvdarbu pabeigšanas būvniecības ierosinātājs par saviem līdzekļiem veic izbūvēto kanalizācijas tīklu:
53.1. hidraulisko pārbaudi spiedkanalizācijai atbilstoši Latvijas valsts standartu prasībām pakalpojumu sniedzēja pārstāvja klātbūtnē;
53.2. cauruļvadu vizuālo televīzijas inspekciju pašteces kanalizācijai pakalpojumu sniedzēja pārstāvja klātbūtnē;
53.3. novietojuma uzmērīšanu.
54. Pakalpojumu sniedzējs izsniedz atzinumu būvniecības ierosinātājam par ūdensvada un kanalizācijas tīklu gatavību ekspluatācijai, ja atzinuma izsniegšana ir paredzēta būvniecību regulējošajos normatīvajos aktos, un, ja būvdarbi izpildīti atbilstoši pakalpojumu sniedzēja un būvniecību reglamentējošos normatīvajos aktos noteiktajā kārtībā saskaņotam būvprojektam un iesniegti nepieciešamie dokumenti atzinuma izsniegšanai.
55. Pakalpojumu sniedzējs ir tiesīgs neizsniegt atzinumu par ūdensvada un kanalizācijas tīklu gatavību ekspluatācijai, ja nav izpildītas noteikumu 51., 52. un 53. punkta prasības.
56. Būvniecības ierosinātājs ir atbildīgs par izbūvētās centralizētās ūdensapgādes vai kanalizācijas sistēmas daļas uzturēšanu līdz tās nodošanai ekspluatācijā, ja tā nodrošina sabiedrisko ūdenssaimniecības pakalpojumu sniegšanu vienīgi būvniecības ierosinātāja objektam.
57. Atzinumu par ūdensvada un kanalizācijas tīklu gatavību ekspluatācijai vai par to nojaukšanu ir tiesīgs pieprasīt būvniecības ierosinātājs un būvdarbu veicējs.


3. Prasības ūdensapgādes vai kanalizācijas tīklu un būvju atvienošanai no centralizētās ūdensapgādes vai kanalizācijas sistēmas
58. Objekta ūdensvada vai kanalizācijas tīklu vai būvju atvienošana no centralizētās ūdensapgādes vai kanalizācijas sistēmas ir pieļaujama, veicot objekta nojaukšanu, konservāciju vai pārtraucot objekta ekspluatāciju un lietošanu.
59. Objekta ūdensvada vai kanalizācijas tīklu vai būvju atvienošanai no centralizētās ūdensapgādes vai kanalizācijas sistēmas objekta īpašnieks vai valdītājs saskaņā ar pakalpojumu sniedzēja izsniegtajiem tehniskajiem noteikumiem izstrādā būvniecību regulējošajos normatīvajos aktos noteikto būvprojektu.
60. Objekta ūdensvada vai kanalizācijas tīklu vai būvju atvienošanai no centralizētās ūdensapgādes vai kanalizācijas sistēmas, ja pakalpojumu sniedzēja izdotajos tehniskajos noteikumos nav noteikts citādi, veicami šādi atslēgšanas darbi:
60.1. ūdensvada tīkla pievada nojaukšana līdz ielas vai kvartāla ūdensvada tīklam, tai skaitā nojaucot pieslēguma noslēgarmatūru un noslēdzot pieslēguma vietu, veicot pievada aizpildīšanu ar betona maisījumu vai citu pildvielu pieļaujama, saskaņojot ar pakalpojumu sniedzēju;
60.2. kanalizācijas tīkla nojaukšana līdz ielas vai kvartāla kanalizācijas tīklam vai skatakai, noslēdzot pieslēguma vietu, veicot atzara aizpildīšanu ar betona maisījumu vai citu pildvielu pieļaujama, saskaņojot ar pakalpojumu sniedzēju;
60.3. ūdensvada pievada pieslēguma vietas noslēgšana, izmantojot remontskavu ūdensvada pieslēgumam ar sedliem vai noslēgatloku pievada pieslēgumam ar trejgabalu, pieslēguma veidu ūdensvadam precizējot būvdarbu laikā;
60.4. kanalizācijas atzara pieslēguma vietas noslēgšana, pieslēgumu skatakai aizmūrējot un uzklājot hidroizolāciju, ja kanalizācijas pieslēgums atrodas skatakā, vai pieslēgumu cauruļvadam aizklājot ar oderi no iekšpuses un atzaru aizmūrējot un uzklājot hidroizolāciju, ja kanalizācijas pieslēgums izveidots bez skatakas.
61. Objekta īpašnieks vai valdītājs par saviem līdzekļiem veic objekta atvienošanai no centralizētās ūdensapgādes vai kanalizācijas sistēmas nepieciešamos nojaukšanas darbus.
62. Pēc ūdensvada vai kanalizācijas tīklu un būvju nojaukšanas darbu pabeigšanas objekta īpašnieks, vai valdītājs vai par saviem līdzekļiem veic būvlaukuma uzmērīšanu un uzrāda izpildītos nojaukšanas darbus pakalpojumu sniedzēja pārstāvim atvērtā būvbedrē.
63. Pakalpojumu sniedzējs izsniedz atzinumu par ūdensvada un kanalizācijas tīklu un būvju nojaukšanu, ja darbi ir izpildīti atbilstoši pakalpojumu sniedzēja saskaņotam būvprojektam un ir iesniegti nepieciešamie dokumenti atzinuma izsniegšanai.
4. Prasības centralizētās ūdensapgādes vai centralizētās kanalizācijas sistēmas pārvietošanai
64. Nekustamā īpašuma īpašnieks, kura teritorijā atrodas centralizētā ūdensapgādes vai kanalizācijas sistēma vai tās aizsargjosla, ir tiesīgs ierosināt pakalpojumu sniedzējam centralizētās ūdensapgādes vai kanalizācijas sistēmas pārvietošanu, ja tas nepieciešams īpašuma pārbūvei vai attīstībai.
65. Ierosinot centralizētās ūdensapgādes vai kanalizācijas sistēmas pārvietošanu, nekustamā īpašuma īpašnieks pieprasa pakalpojumu sniedzējam tehniskos noteikumus.
66. Pakalpojumu sniedzējs ir tiesīgs atļaut pārvietot centralizēto ūdensapgādes vai kanalizācijas sistēmu, ja ar to netiks pasliktināta sabiedrisko ūdenssaimniecības pakalpojumu kvalitāte.
67. Centralizētās ūdensapgādes vai kanalizācijas sistēmas pārvietošanu organizē pakalpojumu sniedzējs par nekustamā īpašuma īpašnieka finanšu līdzekļiem.
68. Ja objekta pārbūvei vai attīstībai nepieciešama centralizētās ūdensapgādes vai kanalizācijas sistēmas pārvietošana, pakalpojumu sniedzējs to norāda tehniskajos noteikumos. Par centralizētās ūdensapgādes vai kanalizācijas sistēmas pārvietošanu starp pakalpojumu sniedzēju un nekustamā īpašuma īpašnieku slēdzams attiecīgs līgums. Līgumā par centralizētās ūdensapgādes vai kanalizācijas sistēmas pārvietošanu ietver šādus noteikumus:
68.1. projektēšanas darbus un būvdarbu autoruzraudzību par saviem līdzekļiem organizē nekustamā īpašuma īpašnieks;
68.2. būvdarbus organizē pakalpojumu sniedzējs;
68.3. nekustamā īpašuma īpašnieks pirms būvdarbu uzsākšanas samaksā pakalpojumu sniedzējam centralizētās ūdensapgādes vai kanalizācijas sistēmas pārvietošanas maksu, kuru veido būvdarbu cena.
5. Noteikumi centralizētās ūdensapgādes un centralizētās kanalizācijas sistēmas ekspluatācijai
69. Pakalpojumu sniedzējs nodrošina ūdens spiedienu centralizētajā ūdensapgādes sistēmā, kurš nav mazāks par Latvijas būvnormatīvā par ūdensapgādes būvēm noteikto minimālo ūdens spiedienu maksimālā ūdens patēriņa laikā piecstāvu būvei, kas atbilst 0,26 MPa.
70. Pakalpojumu sniedzējs nodrošina šādu notekūdeņu, kas tiek novadīti centralizētajā kanalizācijas sistēmā, attīrīšanu:
70.1. sadzīves notekūdeņi, kuru parametri atbilst normatīvajā aktā par piesārņojošo vielu emisiju ūdenī noteiktajiem tipiskajiem sadzīves notekūdeņus raksturojošiem parametriem;
70.2. ražošanas notekūdeņi, kuri nesatur normatīvajā aktā par piesārņojošo vielu emisiju ūdenī norādītās ūdens videi īpaši bīstamās vai bīstamās vielas, izņemot pielikumā minētās vielas koncentrācijā, kas nepārsniedz pielikumā minētos rādītājus;
70.3. lietus notekūdeņi, kuri nesatur normatīvajā aktā par piesārņojošo vielu emisiju ūdenī norādītās ūdens videi īpaši bīstamās vai bīstamās vielas, izņemot pielikumā minētās vielas koncentrācijā, kas nepārsniedz pielikumā minētos rādītājus.
71. Pakalpojumu sniedzējam centralizētās ūdensapgādes un kanalizācijas sistēmas ekspluatācijā ir pienākums veikt:
71.1. dzeramā ūdens sagatavošanas iekārtu un būvju profilaktiskās pārbaudes un regulāros uzturēšanas darbus atbilstoši iekārtu ražotāja noteiktajām prasībām, ekspluatācijas procesā izvērtējot nepieciešamo profilaktisko darbu periodiskumu;
71.2. ūdensapgādes sūkņu staciju iekārtu un rezervuāru profilaktiskās pārbaudes un regulāros uzturēšanas darbus atbilstoši iekārtu ražotāja noteiktajām prasībām;
71.3. avārijas remontdarbus centralizētajā ūdensapgādes sistēmā;
71.4. ūdensvada tīklu bojājumu uzskaiti un analīzi;
71.5. profilaktiskās ūdensvada tīkla vizuālās pārbaudes atklāti izbūvētās vietās, aku vizuālās pārbaudes, noslēgarmatūru tehniskās pārbaudes, ekspluatācijas procesā izvērtējot nepieciešamo profilaktisko darbu periodiskumu;
71.6. plānveida un profilaktisko ūdensvada tīklu skalošanu, ekspluatācijas procesā izvērtējot nepieciešamo profilaktisko darbu periodiskumu;
71.7. profilaktiskās ugunsdzēsības hidrantu tehniskās pārbaudes normatīvajos aktos par ugunsdrošību noteiktajā kārtībā;
71.8. ūdensvada tīkla noslēgarmatūru un ugunsdzēsības hidrantu norāžu zīmju uzturēšanas darbus;
71.9. notekūdeņu attīrīšanas iekārtu un būvju profilaktiskās pārbaudes un regulāros uzturēšanas darbus atbilstoši iekārtu ražotāja noteiktajām prasībām, ekspluatācijas procesā izvērtējot nepieciešamo profilaktisko darbu periodiskumu;
71.10. kanalizācijas sūkņu staciju iekārtu profilaktiskās pārbaudes un regulāros uzturēšanas darbus atbilstoši iekārtu ražotāja noteiktajām prasībām;
71.11. avārijas remontdarbus centralizētajā kanalizācijas sistēmā;
71.12. kanalizācijas tīklu bojājumu uzskaiti un analīzi;
71.13. profilaktiskās pašteces un spiedkanalizācijas tīkla vizuālās pārbaudes atklāti izbūvētās vietās, skataku vizuālās pārbaudes, noslēgarmatūru tehniskās pārbaudes, ekspluatācijas procesā izvērtējot nepieciešamo profilaktisko darbu periodiskumu;
71.14. plānveida un profilaktisko pašteces kanalizācijas tīklu vizuālo televīzijas inspekciju un tīrīšanu, ekspluatācijas procesā izvērtējot nepieciešamo profilaktisko darbu periodiskumu;
71.15. ja profilaktisko un citu darbu laikā tiek konstatēti centralizētās ūdensapgādes vai kanalizācijas sistēmas bojājumi, izvērtējot bojājuma raksturu, noteikt remontdarbu veikšanas laiku.
72. Saņemot informāciju par bojājumu centralizētajā ūdensapgādes un kanalizācijas sistēmā, pakalpojumu sniedzējs reģistrē pieteikumu un nodrošina lokalizācijas brigādes ierašanos bojājuma vietā pēc iespējas īsākā laikā.
73. Lokalizācijas brigāde, ierodoties bojājuma vietā, izvērtē bojājuma raksturu, ja nepieciešams, lokalizē ūdens noplūdi, norobežo avārijas vietu, noformē nepieciešamos aktus un sniedz visu nepieciešamo informāciju avārijas remontdarbu veikšanai.
74. Ja avārijas rezultātā tiek pārtraukta ūdensapgāde pakalpojumu lietotājiem, pakalpojumu sniedzējam avārijas remontdarbi jāveic pēc iespējas īsākā laikā un ūdensapgāde pakalpojumu lietotājiem ir jāatjauno ne vēlāk kā 48 stundu laikā. Atkarībā no cauruļvadu materiāla, diametra, iebūves dziļuma, izvietojuma (zem dzelzceļa, tramvaja sliedēm, zem pārvadiem, tiltos, upes gultnē, ielās ar intensīvu transporta kustību) avārijas remontdarbi un ūdensapgādes atjaunošanas laiks var tikt pagarināts.
75. Ja avārijas rezultātā netiek pārtraukta ūdensapgāde pakalpojumu lietotājiem, bet tiek apdraudēta satiksmes drošība un var rasties kaitējums trešajām personām, pakalpojumu sniedzējs iespējami īsā laikā nodrošina avārijas vietas lokalizēšanu un veic avārijas remontdarbus ne ilgāk kā triju dienu laikā.
76. Ja avārijas rezultātā netiek pārtraukta ūdensapgāde pakalpojumu lietotājiem, netiek apdraudēta satiksmes drošība un nevar rasties kaitējums trešajām personām, pakalpojumu sniedzējs nosaka remontdarbu veikšanas laiku, izvērtējot to kritiskumu.
77. Pakalpojumu sniedzējs brīdina pakalpojumu lietotājus, ja nepieciešama ūdens piegādes samazināšana vai pārtraukšana uz avārijas remontdarbu laiku uzreiz pēc avārijas pieteikuma reģistrēšanas vai tieši pirms avārijas remontdarbu veikšanas.

78. Par nepieciešamību pārtraukt ūdens piegādi uz plānoto remontdarbu vai profilaktisko darbu laiku pakalpojumu sniedzējs brīdina pakalpojumu lietotājus ne vēlāk kā trīs dienas pirms plānoto remontdarbu vai profilaktisko darbu uzsākšanas šajos saistošajos noteikumos noteiktajā kārtībā. Daudzdzīvokļu dzīvojamās mājas īpašniekus pakalpojumu sniedzējs brīdina ar dzīvojamās mājas īpašnieku pilnvarotās personas starpniecību.
79. Pakalpojumu sniedzējam ir tiesības īslaicīgi samazināt ūdens piegādi uz noteikumu 71.punktā minēto profilaktisko pārbaužu veikšanas laiku.
80. Paziņojumus par ūdens piegādes pārtraukumiem un plānoto remontdarbu pabeigšanas laiku pakalpojumu sniedzējs nosūta uz sabiedrisko ūdenssaimniecības pakalpojumu līgumā norādīto pakalpojumu lietotāja elektroniskā pasta adresi vai tālruņa numuru, ja tie ir norādīti sabiedrisko ūdenssaimniecības pakalpojumu līgumā. Ja sabiedrisko ūdenssaimniecības pakalpojumu līgumā pakalpojumu lietotāja elektroniskā pasta adrese vai tālruņa numurs nav norādīti, pakalpojumu sniedzējam ir tiesības izvietot paziņojumus uz paziņojumu dēļa, kas novietots pie ēkas ieejas ārdurvīm vai uz sētas pie ieejas vārtiem, pastkastē vai arī uz ēkas ieejas ārdurvīm un ieejas vārtiem, ja nav nodrošināta piekļuve vai iespēja izvietot paziņojumus uz paziņojuma dēļa vai ievietot pastkastē.
6. Noteikumi centralizētās ūdensapgādes sistēmas un kanalizācijas sistēmas lietošanai
81. Personas, kuras lieto centralizēto ūdensapgādes vai kanalizācijas sistēmu, ievēro sabiedrisko ūdenssaimniecības pakalpojumu līguma un  noteikumu prasības.
82. Aizliegts:
82.1. pievienot centralizētajai ūdensapgādes vai kanalizācijas sistēmai objekta ūdensvada vai kanalizācijas tīklus bez pakalpojumu sniedzēja atļaujas;
82.2. patvaļīgi atjaunot objektā sabiedriskos ūdenssaimniecības pakalpojumus pēc to pārtraukšanas;
82.3. uzpildīt tvertnes ar tilpumu lielāku par 25 litriem no brīvkrāna. Aizliegums neattiecas uz personām, kurām noslēgts līgums par ūdens lietošanu no brīvkrāna;
82.4. bez saskaņošanas ar pakalpojumu sniedzēju lietot ūdeni no centralizētās ūdensapgādes sistēmas hidranta. Aizliegums neattiecas uz Valsts ugunsdzēsības un glābšanas dienestu un personām, ar kurām noslēgts līgums par ūdens lietošanu no hidranta;
82.5. noņemt vai bojāt komercuzskaites mēraparātu, komercuzskaites mēraparāta vai ugunsdzēsības armatūras plombējumu, izņemot noteikumu 84. punktā minēto gadījumu, bez saskaņošanas ar pakalpojumu sniedzēju mainīt komercuzskaites mēraparāta mezgla atrašanās vietu;
82.6. savienot vietējo ūdensgūtņu (piemēram, ūdens ieguves urbumu) tīklus ar centralizēto ūdensapgādes sistēmu, tai skaitā izmantojot ūdensvada ievadu un būves iekšējos tīklus;
82.7. bez saskaņošanas ar pakalpojumu sniedzēju uzstādīt objektā ūdens spiediena paaugstināšanas iekārtas;
82.8. bez speciālā vienvirziena vārsta vai elektrificētā aizbīdņa ierīkošanas pievienot centralizētajai kanalizācijas sistēmai sanitāri tehniskās ierīces (roku mazgātne, klozetpods, traps u.c.) vai drenāžas sistēmas, kas ierīkotas zemāk par tuvākās kanalizācijas skatakas vāka līmeni;
82.9. bez saskaņošanas ar pakalpojumu sniedzēju centralizētajā kanalizācijas sistēmā novadīt gruntsūdeņus, virszemes un pazemes ūdeņus, alkoholiskos dzērienus un pieļaut infiltrāciju kanalizācijas tīklos pakalpojumu lietotāja atbildības robežās;
82.10. centralizētās kanalizācijas sistēmas skatakās izliet notekūdeņus, iztukšot asenizācijas cisternas, izmest cietos atkritumus;
82.11. centralizētajā kanalizācijas sistēmā novadīt notekūdeņus:
82.11.1. kuros piesārņojošo vielu koncentrācijas pārsniedz šo noteikumu pielikumā minēto vielu koncentrācijas, ja sabiedrisko ūdenssaimniecības pakalpojumu līgumā nav noteikta cita maksimāli pieļaujamā vielu koncentrācija, un, kas satur prioritārās, tai skaitā ūdens videi īpaši bīstamās vai ūdens videi bīstamās vielas atbilstoši normatīvajam aktam par piesārņojošo vielu emisiju ūdenī;
82.11.2. kuru temperatūra pārsniedz 40° C;
82.11.3. kas satur degošus piemaisījumus un izšķīdinātas gāzveida vielas, kuras veicina uzliesmojošu maisījumu rašanos centralizētajā kanalizācijas sistēmā;
82.11.4. kas satur bioloģiski nedegradējamas sintētiskās virsmas aktīvās vielas (SVAV);
82.11.5. kas satur skābes un citas vielas, kuras var izraisīt cilvēka veselībai bīstamu gāzu (sērūdeņraža, oglekļa oksīda, zilskābes, sēroglekļa u.c.) izdalīšanos;
82.11.6. kas satur radioaktīvas vielas;
82.11.7. kas satur cietus priekšmetus, būvniecības materiālus, tekstilizstrādājumus, smiltis un taukvielas;
82.11.8. kas satur pārtikas un ražošanas atkritumus;
82.12. mazgāt veļu, automašīnas, traukus, mājdzīvniekus tuvāk par 10 metriem no brīvkrāna, kā arī pievienot brīvkrāniem šļūtenes un caurules.
[bookmark: _Hlk219457258]83.  Pakalpojumu lietotājiem, kuri novada centralizētajā kanalizācijas sistēmā ražošanas notekūdeņus, jānodrošina:
83.1. tauku atdalītāju uzstādīšana, to ekspluatācijas un tīrīšanas kontrole atbilstoši spēkā esošajam Latvijas valsts standartam par taukvielu atdalītājiem (LVS EN 1825-2:2003 “Taukvielu atdalītāji - 2.daļa”), ja ražošanas notekūdeņi tiek novadīti no pārtikas pārstrādes un ēdināšanas uzņēmuma;
83.2. naftas produktu atdalīšanas iekārtu uzstādīšana, to ekspluatācija un tehniskās apkopes kontrole atbilstoši spēkā esošajam Latvijas valsts standartam (LVS NE 858-2), ja ražošanas notekūdeņi tiek novadīti no degvielas uzpildes stacijas, automazgātavas, autoservisa vai cita ar iespējamu naftas produktu noplūdi saistīta uzņēmuma. 
84. Pakalpojumu lietotājam ir atļauts demontēt komercuzskaites mēraparāta plombas gadījumā, ja pakalpojumu lietotāja ūdensvada tīklā ir notikusi avārija. Šajā gadījumā par komercuzskaites mēraparāta plombas demontāžu ir jāpaziņo pakalpojumu sniedzējam nekavējoties, bet ne vēlāk kā trīs darba dienu laikā no avārijas brīža.
85. Ja ugunsdzēsības aizbīdņa plomba ir demontēta, dzēšot ugunsgrēku vai veicot ugunsdzēsības sistēmu pārbaudi, pakalpojumu lietotājs nekavējoties, bet ne vēlāk kā piecu darba dienu laikā no pārbaudes brīža, iesniedz pakalpojumu sniedzējam dokumentus (ugunsdrošības žurnālu, Valsts ugunsdzēsības un glābšanas dienesta izziņu, objekta atbildīgās personas par ugunsdrošību ugunsdzēsības krāna vai hidranta pārbaudes aktu), kas apliecina minēto faktu, un nekavējoties lūdz pakalpojumu sniedzēju noplombēt ugunsdzēsības aizbīdni.
86. Atklājot avāriju vai būtisku bojājumu ūdensapgādes vai kanalizācijas sistēmās pirms komercuzskaites mēraparāta, pakalpojumu lietotājam par to nekavējoties jāziņo pakalpojumu sniedzējam.
87. Pakalpojumu sniedzējam pēc pakalpojumu lietotāja pieprasījuma pēc iespējas īsākā laikā ir jāpārtrauc ūdens padeve objektam avārijas remontdarbu veikšanai.
88. Ja pakalpojumu lietotāja plānoto remontdarbu vai ekspluatācijas darbu veikšanai ir nepieciešams pārtraukt ūdens piegādi un tas skar citus pakalpojumu lietotājus, pakalpojumu lietotājs par nepieciešamību pārtraukt ūdens piegādi brīdina citus pakalpojumu lietotājus ne vēlāk kā trīs dienas iepriekš, kā arī rakstveidā informē pakalpojumu sniedzēju ne vēlāk kā piecas dienas iepriekš.
89. Pakalpojumu lietotājs savās atbildības robežās ir tiesīgs bez saskaņošanas ar pakalpojumu sniedzēju veikt ūdensvada vai kanalizācijas tīklu plānotos remontdarbus, ja ūdensvada vai kanalizācijas tīklu izvietojums un diametri netiek mainīti, rakstveidā informējot pakalpojumu sniedzēju ne vēlāk kā piecas dienas iepriekš, tajā skaitā, ja nepieciešams pārtraukt ūdens piegādi centralizētās ūdensapgādes sistēmas robežās. 
90. Pakalpojumu lietotājs sedz visus izdevumus, kas pakalpojumu sniedzējam radušies saistībā ar ūdensapgādes atjaunošanu objektā (ūdensvada pievada dezinfekcija, skalošana, ūdens parauga testēšana akreditētā laboratorijā, u.c.), kurā sabiedriskie ūdenssaimniecības pakalpojumi nav izmantoti ilgāk par 12 mēnešiem.
7. Noteikumi centralizētās ūdensapgādes un kanalizācijas sistēmu aizsardzībai
91. Aizsargjoslās gar ūdensvada vai kanalizācijas tīkliem papildus normatīvajos aktos par aizsargjoslām noteiktajam aizliegts:
91.1. veikt inženiertīklu ieguldīšanas būvdarbus ar beztranšejas metodēm, iepriekš neveicot ūdensvada vai kanalizācijas tīklu skatrakumu, lai precizētu to atrašanās vietu un izbūves dziļumu, izņemot gadījumu, ja tiek veikta pašteces kanalizācijas cauruļvada vizuālā televīzijas inspekcija pirms un pēc būvdarbu veikšanas pakalpojumu sniedzēja pārstāvja klātbūtnē tehniskā stāvokļa izmaiņu kontrolei, vai saņemta pakalpojumu sniedzēja atļauja neveikt skatrakumu, jo pieejami dati par precīzu inženierkomunikāciju izvietojumu plānotā šķērsojuma vietā; 
91.2. novietot būves, būvmateriālus vai smagus priekšmetus;
910.3. uz ugunsdzēsības hidranta lūku pārsedzes vākiem ierīkot transportlīdzekļu stāvvietas un novietot stāvēšanai transportlīdzekļus tuvāk par 1,5 metriem no ugunsdzēsības hidranta lūkas pārsedzes vāka, kā arī novietot būvmateriālus vai smagus priekšmetus. Par ugunsdzēsības hidranta izvietojumu liecina norāžu zīmes un lūkas pārsedzes vāks.
92. Pakalpojumu sniedzējam bez nekustamā īpašuma īpašnieka iepriekšējas brīdināšanas un nemaksājot par to nekādu atlīdzību ir tiesības izcirst aizsargjoslā gar ūdensvada vai kanalizācijas tīkliem augošos kokus un krūmus, ja tie traucē avārijas remontdarbu vai avārijas seku novēršanas darbu veikšanai. Pakalpojumu sniedzējs 5 darbdienu laikā pēc koku vai krūmu nociršanas paziņo par to nekustamā īpašuma īpašniekam.
93. Ja aizsargjoslā gar ūdensvada vai kanalizācijas tīkliem augošie koki vai krūmi traucē veikt plānotos ūdensvada vai kanalizācijas tīklu remontdarbus, pārbūves vai atjaunošanas darbus, pakalpojumu sniedzējs rakstveidā informē par to nekustamā īpašuma īpašnieku. Ja nekustamā īpašuma īpašnieks 11 darbdienu laikā no attiecīgā paziņojuma saņemšanas dienas nenodrošina koku vai krūmu izciršanu vai neuzsāk darbības, kuras nepieciešamas atļaujas saņemšanai koku ciršanai ārpus meža, informējot par to pakalpojumu sniedzēju (ja saskaņā ar normatīvo aktu prasībām koku ciršanai nepieciešams saņemt atļauju), to ir tiesīgs izdarīt pakalpojumu sniedzējs, nemaksājot par to nekādu atlīdzību nekustamā īpašuma  īpašniekam. 
94. Ja aizsargjoslā gar ūdensvada vai kanalizācijas tīkliem ir novietoti stāvēšanai transportlīdzekļi, izvietotas pagaidu būves, materiāli vai priekšmeti, kas traucē veikt avārijas vai plānotos remontdarbus, pārbūves, atjaunošanas un profilaktiskos darbus, pakalpojumu sniedzējam ir tiesības pārvietot novietotos transportlīdzekļus, pagaidu būves, materiālus un priekšmetus. Situācijās, kad to nevar veikt paša spēkiem, pakalpojumu sniedzējs par to paziņo Rīgas valstspilsētas pašvaldības policijai.
95. Tikai pakalpojumu sniedzējs ir tiesīgs veikt jebkādas darbības ar centralizētās ūdensapgādes un centralizētās kanalizācijas sistēmas ūdensvada vai kanalizācijas tīklu noslēgarmatūru un ugunsdzēsības hidrantiem, kā arī noņemt vai pārvietot šo noslēgarmatūru vai hidrantu norāžu zīmes.
96. Būvdarbus centralizētajā ūdensapgādes vai kanalizācijas sistēmā veic ūdensapgādes un kanalizācijas, ieskaitot ugunsdzēsības sistēmas, būvdarbu vadīšanas jomā sertificēta būvdarbu vadītāja vadībā, kurš nodrošina konkrētā darba kvalitāti atbilstoši būvprojektam, kā arī ievērojot citus būvniecību reglamentējošos normatīvos aktus un būvizstrādājumu izmantošanai noteiktās tehnoloģijas.
97. Pakalpojumu sniedzējs, saskaņojot būvniecības ieceres dokumentāciju, ir tiesīgs norādīt, ka būvdarbu veikšanai centralizētās ūdensapgādes vai kanalizācijas sistēmas aizsargjoslās no pakalpojumu sniedzēja ir jāsaņem atļauja darbu veikšanai (turpmāk – rakšanas darbu atļauja).
98. Rakšanas darbu atļauju ir tiesīgs pieprasīt:
98.1. būvniecības ierosinātājs;
98.2. būvdarbu veicējs.
99. Pakalpojumu sniedzējs izsniedz rakšanas darbu atļauju pēc būvprojekta saskaņošanas būvniecību reglamentējošos normatīvajos aktos noteiktā kārtībā un saskaņotā būvprojekta eksemplāra iesniegšanas pakalpojumu sniedzējam glabāšanai.
100. Pakalpojumu sniedzējs rakšanas darbu atļaujā norāda:
100.1. objekta nosaukumu, adresi, būvprojekta reģistrācijas numuru;
100.2. būvniecības ierosinātāju, būvdarbu veicēju, atbildīgo būvdarbu vadītāju;
100.3. rakšanas darbu atļaujas derīguma termiņu;
100.4. centralizētās ūdensapgādes un kanalizācijas sistēmas aizsardzības prasības būvdarbu veikšanas laikā;
100.5. citu informāciju, kura ir būtiska centralizētās ūdensapgādes un kanalizācijas sistēmas būvdarbu pārbaudei, kontrolei un pieņemšanai.
101. Pakalpojumu sniedzējam ir tiesības atteikt izsniegt rakšanas darbu atļauju, ja:
101.1. būvdarbu vadītājam saskaņā ar normatīvajiem aktiem nav tiesību veikt attiecīgos darbus;
101.2. nav izpildīti pakalpojumu sniedzēja būvprojekta saskaņošanas nosacījumi.
102. Būvdarbu veicējam, veicot būvdarbus centralizētās ūdensapgādes vai kanalizācijas sistēmas aizsargjoslās, ir pienākums ievērot pakalpojumu sniedzēja izsniegtās rakšanas darbu atļaujas prasības.
103. Ja būvniecības ieceres dokumentācijā paredzēta teritorijas izmantošana virs centralizētās ūdensapgādes vai kanalizācijas sistēmas tīkliem un aizsargjoslās, tai skaitā piekļuves nodrošināšanai vai izvietojot būves, pagaidu vai īslaicīgas lietošanas būves, iekārtas, elektroauto uzlādes stacijas, žogus, reklāmas un informācijas stendus,  teritorijas labiekārtojuma un citus elementus, kā arī būvdarbu vajadzībām izmantojamas iekārtas vai tehniku, nekustamā īpašuma īpašniekam ir pienākums ievērot šādas centralizētās ūdensapgādes un kanalizācijas sistēmas aizsardzības prasības:
103.1. aizliegta teritorijas izmantošana virs centralizētās ūdensapgādes vai kanalizācijas sistēmas tīkliem un aizsargjoslās veidā, kas rada vai var radīt tīkla bojājumus vai sistēmas darbības traucējumus, un ir aizliegts radīt jebkādu traucējumu brīvai piekļuvei aku un hidrantu lūku pārsedzēm un kapēm 1,5 m rādiusā. 
103.2. centralizētās ūdensapgādes vai kanalizācijas sistēmas avārijas gadījumā – pēc pakalpojumu sniedzēja atbildīgā darbinieka pirmā mutiskā pieprasījuma, bet plānoto remontdarbu veikšanas gadījumā piecu dienu laikā pēc pakalpojumu sniedzēja rakstveida pieprasījuma nodrošināt avārijas vai plānoto remontu, pārbūves vai profilaktisko darbu izpildei nepieciešamās teritorijas pilnu atbrīvošanu par saviem līdzekļiem, tai skaitā demontējot, pārvietojot vai nojaucot izvietotās būves un 99. punktā uzskaitītos elementus;
103.3. pēc avārijas remontdarbu pabeigšanas, kas radusies teritorijas izmantošanas rezultātā virs centralizētās ūdensapgādes vai kanalizācijas sistēmas tīkliem un aizsargjoslās, un kuru izraisījušas būvniecības ierosinātāja vai trešo personu ar teritorijas izmantošanu saistīta darbība, nekavējoties, bet ne vēlāk kā piecu darba dienu laikā veikt šo remontdarbu izpildes laikā bojātā seguma (asfalta, zālāja u.c.) atjaunošanu par saviem līdzekļiem un veidā, kas nerada bojājumus centralizētajai ūdensapgādes vai kanalizācijas sistēmai un nerada šīs sistēmas darbības traucējumus;
103.4. atlīdzināt pakalpojumu sniedzējam un trešajām personām pēc pieprasījuma piecu darba dienu laikā radušos zaudējumus, kas radušies teritorijas izmantošanas rezultātā virs centralizētās ūdensapgādes vai kanalizācijas sistēmas tīkliem un aizsargjoslās vai saistīti ar traucējumu veikt centralizētās ūdensapgādes vai kanalizācijas sistēmas avārijas novēršanas vai remontu, pārbūves vai profilaktiskos darbus.
104. Ja būvniecības ierosinātājs neizpilda noteikumu 103.2. un 103.3. apakšpunktā minētās prasības, pakalpojumu sniedzējs minētos darbus ir tiesīgs izpildīt par saviem finanšu līdzekļiem un nekustamā īpašuma īpašniekam ir pienākums tos atlīdzināt pilnā apmērā. 
105. Nekustamā īpašuma īpašnieks teritorijas izmantošanas gadījumā virs centralizētās ūdensapgādes vai kanalizācijas sistēmas tīkliem un aizsargjoslās, kā arī noteikumu 103.2. un 103.3. apakšpunktā noteiktajos gadījumos, nav tiesīgs no pakalpojumu sniedzēja prasīt nekādu zaudējumu atlīdzību par avārijas novēršanas vai citu darbu izpildei nepieciešamās teritorijas atbrīvošanu un nodarītajiem zaudējumiem.
106. Pakalpojumu sniedzējam ir tiesības uz būvju sienām vai žogiem uzstādīt noslēgarmatūru vai ugunsdzēsības hidrantu norāžu zīmes.
107. Personām, kas sabojājušas centralizētās ūdensapgādes un kanalizācijas sistēmu, nekavējoties par to jāziņo pakalpojumu sniedzējam.
108. Atklājot centralizētās ūdensapgādes vai kanalizācijas sistēmas bojājumu sava nekustamā īpašuma robežās, objekta īpašnieka pienākums ir par to nekavējoties informēt pakalpojumu sniedzēju, atbilstoši iespējām norobežojot bojājuma vietu un sagaidot pakalpojumu sniedzēja pārstāvi.
109. Pakalpojumu lietotājam ir jāveic savā īpašumā vai valdījumā esošās ūdensapgādes un kanalizācijas sistēmas nepieciešamie ekspluatācijas darbi un remontdarbi, jāuztur armatūras un ugunsdzēsības hidranti darba kārtībā, nekavējoties jānovērš radušies ūdensapgādes vai kanalizācijas sistēmas bojājumi un noplūdes, kas var ietekmēt centralizētās ūdensapgādes un kanalizācijas sistēmas darbību, drošību vai sabiedrisko ūdenssaimniecības pakalpojumu saņemšanu citiem pakalpojumu lietotājiem.
110. Ja pakalpojumu lietotājs nenovērš avāriju savā īpašumā vai valdījumā esošajās ūdensapgādes un kanalizācijas sistēmās un tas ietekmē centralizētās ūdensapgādes un kanalizācijas sistēmas darbību, drošību vai sabiedrisko ūdenssaimniecības pakalpojumu saņemšanu citiem pakalpojumu lietotājiem, avārijas remontdarbus ir tiesīgs veikt pakalpojumu sniedzējs. Pakalpojumu lietotājam šajā gadījumā ir jāatlīdzina pakalpojumu sniedzējam faktiskie izdevumi par avārijas remontdarbiem. Ja avārija notikusi ūdensapgādes vai kanalizācijas sistēmā, kura ir vairāku pakalpojumu lietotāju īpašumā, pienākums atlīdzināt pakalpojumu sniedzējam faktiskos izdevumus par avārijas remontdarbiem ir pakalpojumu lietotājiem vienādās daļās.
8. Noteikumi brīvkrānu izmantošanai
111. Dzeramais ūdens brīvkrānos ir brīvi pieejams dzeršanai un ūdens uzpildei sezonā, kad  brīvkrāni ir uzstādīti brīvas pieejas dzeramā ūdens uzpildes vietās, kuras pakalpojumu sniedzējs ir izbūvējis vai pieņēmis apsaimniekošanā brīvkrānu uzstādīšanai. 
112. Pakalpojumu sniedzējs ir tiesīgs noņemt brīvkrānu, ja dzeramais ūdens nav pieejams vai nenotiek brīvkrāna izmantošana. Pakalpojumu sniedzējs vienu mēnesi pirms brīvkrāna noņemšanas izvieto pie tā attiecīgu paziņojumu.
9. Atbildība par saistošo noteikumu neievērošanu
113. Pakalpojumu sniedzējam ir tiesības piekļūt objekta ūdenssaimniecības komunikācijām, lai pārbaudītu normatīvajos aktos, šajos saistošajos noteikumos un sabiedrisko ūdenssaimniecības pakalpojumu līgumā noteikto centralizētās ūdensapgādes vai kanalizācijas sistēmas lietošanas un sabiedrisko ūdenssaimniecības pakalpojumu lietošanas noteikumu ievērošanu.
114. Ja pakalpojumu sniedzējs konstatē normatīvo aktu, šo saistošo noteikumu vai sabiedrisko ūdenssaimniecības pakalpojumu līguma noteikumu pārkāpumus, par to tiek informēts pakalpojumu lietotājs vai objekta īpašnieks, ja nav noslēgta līguma par sabiedrisko ūdenssaimniecības pakalpojumu lietošanu,  vai sastādīts pārkāpuma akts, kurā pakalpojumu sniedzējs, ja nepieciešams, var norādīt trūkumu novēršanas termiņu. Pakalpojumu sniedzējs ir tiesīgs sastādīt pārkāpuma aktu bez pakalpojumu lietotāja un objekta īpašnieka klātbūtnes. Pakalpojumu lietotāja atteikšanās parakstīt pārbaudes aktu neatbrīvo viņu no atbildības un pienākuma novērst pārbaudes aktā norādītos trūkumus.
115. Par būvdarbu veikšanu aizsargjoslās gar ūdensvada vai kanalizācijas tīkliem bez sabiedriskā ūdenssaimniecības pakalpojumu sniedzēja izsniegtas rakšanas darbu atļaujas gadījumos, kad saskaņā ar šiem saistošajiem noteikumiem šādas atļaujas saņemšana ir obligāta, piemēro naudas sodu - fiziskajai personai līdz 140 naudas soda vienībām, bet juridiskajai personai no 50 līdz 560 naudas soda vienībām. 
116. Par patvaļīgu darbību veikšanu ar ūdensvada vai kanalizācijas tīklu armatūru, ja tās veikusi persona, kura nav tiesīga veikt attiecīgās darbības, piemēro naudas sodu – fiziskajai personai līdz 140 naudas soda vienībām, bet juridiskajai personai no 50 līdz 560 naudas soda vienībām. 
117. Par centralizētās ūdensapgādes vai centralizētās kanalizācijas sistēmas bojāšanu piemēro naudas sodu - fiziskajai personai līdz 140 naudas soda vienībām, bet juridiskajai personai no 50 līdz 560 naudas soda vienībām. 
118. Par noteikumu 82.1. apakšpunktā noteiktā aizlieguma neievērošanu piemēro naudas sodu - fiziskajai personai līdz 140 naudas soda vienībām, bet juridiskajai personai no 50 līdz 350 naudas soda vienībām. 
119. Par noteikumu 82.2., 82.4., 82.5., 82.6. un 82.8. apakšpunktā noteikto nosacījumu neievērošanu piemēro naudas sodu - fiziskajai personai līdz 70 naudas soda vienībām, bet juridiskajai personai no 20 līdz 280 naudas soda vienībām. 
120. Par noteikumu 82.3. un 82.7. apakšpunktā noteikto nosacījumu neievērošanu piemēro brīdinājumu vai naudas sodu - fiziskajai personai līdz 14 naudas soda vienībām, bet juridiskajai personai līdz 28 naudas soda vienībām.
121. Par noteikumu 82.9., 82.10.un 82.11. apakšpunktā noteikto nosacījumu neievērošanu piemēro naudas sodu  - fiziskajai personai līdz 70 naudas soda vienībām, bet juridiskajai personai no 50 līdz 560 naudas soda vienībām.
122. Saistošo noteikumu izpildi kontrolē pakalpojumu sniedzējs.
123. Administratīvā pārkāpuma procesu par šo noteikumu pārkāpumiem līdz administratīvā pārkāpuma lietas izskatīšanai veic Rīgas valstspilsētas pašvaldības policijas amatpersonas.
124. Līdz 2028. gada 31. decembrim administratīvā pārkāpuma lietu par šo noteikumu pārkāpumiem izskata Rīgas valstspilsētas pašvaldības Administratīvā komisija.125. No 2029. gada 1. janvāra administratīvā pārkāpuma lietu par šo  noteikumu pārkāpumiem izskata Rīgas valstspilsētas pašvaldības policija.
10. Noslēguma jautājumi
126. Atzīt par spēku zaudējušiem Rīgas domes 2017. gada 15. decembra saistošos noteikumus Nr.17 "Rīgas pilsētas centralizētās ūdensapgādes un kanalizācijas sistēmas ekspluatācijas, lietošanas un aizsardzības saistošie noteikumi" (Latvijas Vēstnesis, 2017, Nr. 257; 2020, Nr. 4).





Pielikums 

Rīgas valstpilsētas centralizētajā kanalizācijas sistēmā novadāmo notekūdeņu sastāvs
	Piesārņojošā viela
	Maksimāli pieļaujamā piesārņojošās vielas koncentrācija (MPK) mg/l

	Suspendētās vielas
	450,00

	Ķīmiskais skābekļa patēriņš (ĶSP)
	700,00

	Kopējais slāpeklis
	46,00

	Kopējais fosfors
	9,00

	Ekstrahējamās vielas
	40,00

	Naftas ogļūdeņraži (ogļūdeņrežu C10-C40 indekss)
	4,00

	Sintētiskās virsmas aktīvās vielas (SVAV)
	5,00

	Kopējais hroma saturs
	0,40

	Niķelis
	0,40

	Cinks
	0,30

	Varš
	0,20

	Arsēns
	0,02

	Svins
	0,20

	Dzīvsudrabs
	0,01

	Fenolu indekss
	0,1

	Formaldehīdi
	0,5

	Kadmijs
	0,01





Šis dokuments ir parakstīts ar drošu elektronisko parakstu un satur laika zīmogu

